C 184/110
BG
Официален вестник на Европейския съюз
25.5.2023 г.
2.
Въведение и контекст 2.1.
Торовете се произвеждат от три важни за растежа на растенията хранителни вещества: азот (N), фосфор (P) и калий (K). 2.2.
Торовете са ключов ресурс, който се влага в по-голямата част от настоящото селскостопанско производство.
Тяхната наличност и финансова достъпност играят съществена роля за продоволствената сигурност.
От началото на 2021 г. се наблюдава световна криза в областта на минералните торове, която започна поради рязкото нарастване в търсенето след възстановяването от пандемията от COVID-19 и допълнително се изостри след нахлуването на Русия в Украйна поради ограниченията на доставките от три от основните държави — доставчици на торове в света: Русия, Беларус и Украйна. 2.3.
Кризата в областта на торовете е особено изострена в Европа, тъй като i) ЕС е голям нетен вносител на торове; ii) пазарът на азотни и фосфорни торове в ЕС е защитен с вносни мита, които повишават цените на вътрешния пазар над цените в световен план; iii) от март 2022 г. насам вносът на торове от Русия, Беларус и Украйна в ЕС, който преди това представляваше 43 % от вноса в ЕС, намаля значително въпреки официалната политика на ЕС да не налага санкции върху вноса на храни и торове от Русия. 2.4.
Цените на торовете в държавите членки се повишиха до рекордни равнища (три пъти за минералния азот през ноември 2022 г. спрямо януари 2021 г.), което, заедно с оскъдните доставки и забавените покупки, доведе до значително намаляване на използването на торове в ЕС за реколтата от 2022 г. (1) и до евентуален недостиг в няколко държави членки през пролетта на 2023 г., засягащ реколтата от 2023 г. 2.5.
Това се случва в контекста на Европейския зелен пакт и стратегията „От фермата до трапезата“ (2), публикувана от Европейската комисия през май 2020 г., включително предложените за целия ЕС цели за това „загубите на хранителни вещества да се понижат с поне 50 %, без да се влошава плодородието на почвите“, като до 2030 г. употребата на торове се намали с поне 20 %.
3.
Общи бележки 3.1.
ЕИСК подчертава, че леснодостъпните и финансово достъпни торове са от съществено значение за селскостопанското производство и продоволствената сигурност в Европа и в световен мащаб.
Недостигът и прекалено високите цени на торовете водят до намаляване на добивите, застрашават производството на храни и участват в инфлацията на цените на храните в ущърб на европейските граждани и човечеството. 3.2.
Настоящата криза на пазарите на торове е особена заплаха в държавите с ниски доходи, които са силно засегнати от продоволствената несигурност.
Тя е заплаха и в Европа, където уязвимите групи вече са изправени пред предизвикателства, свързани с финансовата достъпност на храните.
Кризата в областта на торовете може да доведе до намаляване на реколтата и по този начин да се отрази на световната продоволствена сигурност, тъй като ЕС е основен производител и износител на зърнени култури. 3.3.
ЕИСК счита, че недостигът на торове в световен мащаб се дължи не само на високата цена на природния газ, но и на дисбаланса между търсенето и предлагането и логистични ограничения.
В ЕС той се утежнява допълнително от високата степен на зависимост на континента от вноса на минерални торове, вносните мита на ЕС и войната в Украйна.
Спешни действия в ЕС 3.4.
Въпреки високите цени на торовете, разходната конкурентоспособност на редица производители на азотни торове в ЕС изглежда е била повлияна от изключително високата цена на природния газ в Европа, която надвиши седем пъти цената в САЩ спрямо три пъти през 2021 г.
Освен приоритетния достъп до природен газ, в случай на нормирано разпределение на газа може да има полза от специфична подкрепа за азотната промишленост на ЕС за всеки отделен случай с цел да се използва в максимална степен съществуващият производствен капацитет, както е предвидено в изменената временна рамка на ЕС за държавна помощ при кризи.
В това отношение е необходима обвързаност с икономически и социални условия, за да се избегнат извънредните предимства, тъй като печалбите на някои производители на торове се увеличиха вследствие на кризата с торовете.
(1) (2)
Според Европейската комисия „комбинацията от суша и високи цени на торовете, довела до по-ниска степен на използване, по-специално на P и K, (…) е допринесла за по-ниски добиви“ и за 8 % спад в реколтата от зърнени култури в ЕС през 2022 г. спрямо 2021 г. Източник: Краткосрочна перспектива за селскостопанските пазари, Европейска комисия, 5.10.2022 г. COM(2020) 381 final, 20.5.2020 г.